Čovek sa mehovima za vino.
**Ne sipa se novo vino u stare mehove** je Isusova izreka koja se nalazi u kanonskim jevanđeljima po Mateju, Marku i Luki, kao i u nekanonskom jevanđelju po Tomi.

Izreka govori o odnosu novog i starog, verovatno o odnosu Isusovog učenja i tradicioalnog judaizma. Redovno ide skupa sa drugom izrekom koja glasi: *ne prišiva se nova zakrpa na staru haljinu*.

Izreka
------

Evanđelje po Mateju prenosi sledeće Isusove reči:

> Jer niko ne meće novu zakrpu na staru haljinu; jer će se zakrpa odadreti od haljine, i gora će rupa biti. Niti se lije vino novo u mehove stare; inače mehovi prodru se i vino se prolije, i mehovi propadnu. Nego se lije vino novo u mehove nove, i oboje se sačuva.
> 
> 

Evanđelje po Marku prenosi sledeće Isusove reči:

> I niko ne prišiva novu zakrpu na staru haljinu; inače će odadreti nova zakrpa od starog, i gora će rupa biti. I niko ne sipa novo vino u mehove stare; inače novo vino prodre mehove, i vino se prolije, i mehovi propadnu; nego novo vino u nove mehove sipati treba.
> 
> 

Evanđelje po Luki prenosi sledeće Isusove reči:

> Niko ne meće zakrpu od nove haljine na staru haljinu, inače će i novu razdrijeti, i staroj ne odgovara zakrpa od nove. I niko ne sipa vino novo u mjehove stare, inače vino novo razdere mjehove, i ono se prolije, i mjehovi propadnu. Nego vino novo u mjehove nove treba sipati, i oboje će se sačuvati. I niko ko je pio staro neće odmah novoga: jer veli: staro je bolje.
> 
> 

Evanđelje po Tomi prenosi sledeće Isusove reči:

> Isus reče: "Ne može jedan čovjek jahati dva konja, niti napeti dva luka; i ne može jedan sluga služiti dvojici gospodara, jedino ako jednog poštuje, a drugoga prezire. Niko ne pije staro vino te odmah poželi kušati novo. I ne ulijeva se novo vino u stare mjehove, da se ne pokvari; i ne ulijeva se staro vino u novi mijeh da ga ne pokvari. Ne prišiva se stara krpa na novu haljinu, jer bi se rasparala."
> 
>

Tumačenja
---------

Isus ova poređenja daje iz njegove savremene kulture. Nova tkanina se još nije skupila pa ako njome zakrpimo staru haljinu, pocepaće je kada počne da se skuplja. Slično tome, stari mehovi su rastegnuti do krajnosti, ili su postali lomni, pa usled vrenja vina unutar njih mogu pući.

Evanđelje po Luki navodi ovu izreku nakon Isusovog odgovora na pitanje zašto njegovi učenici ne poste, za razliku od Jovanovih učenika i fariseja. Ova izreka govori o odnosu Isusovog učenja i tradicionalnog judaizma. Prema nekim tumačenjima, Isus ovde „utabava svoj put, novi put nasprot starog puta fariseja i njihovih pisara." U ranom drugom veku, Markion je upotrebljavao ovaj citat u prilog potpunog razdvajanja religije koju je Isus propovedao od one izložene u hebrejskim spisima. Drugi smatraju da ovaj citat ističe koren hrišćanstva u jevrejskoj starini, iako je Isus doneo nešto novo što rituali i tradicija službenog judaizma nisu mogli podržati.

Izvori
------

1. ↑  Evanđelje po Mateju, glava 9:16-17 (prevod Vuka Karadžića)
2. ↑  Evanđelje po Marku, glava 2:21-22 (prevod Vuka Karadžića)
3. ↑  Evanđelje po Luki, glava 5:36-39 (prevod SPC)
4. ↑  Evanđelje po Tomi (izreka 47)
5. 1 2 3  James R. Edwards, The Gospel According to Mark, Eerdmans, 2002, ISBN 0-85111-778-3, pp. 91-92.
6. 1 2 3  Craig S. Keener, A Commentary on the Gospel of Matthew, Eerdmans, 1999, ISBN 0-8028-3821-9, pp. 300-301.
7. 1 2  Joel B. Green, The Gospel of Luke, Eerdmans, 1997, ISBN 0-8028-2315-7, pp. 248-250.
8. ↑  Joseph B. Tyson, Marcion and Luke-Acts: A defining struggle, University of South Carolina Press, 2006, ISBN 1-57003-650-0, p. 32.
9. ↑  R. T. France, The Gospel According to Matthew: An introduction and commentary, Eerdmans, 1985, ISBN 0-8028-0063-7, p. 169.

Vidi još
--------

* Isusove izreke
* Isusovo učenje
* Rano hrišćanstvo i judaizam